Umsókn skipstjóra í Skagafirði um byggðakvóta var hafnað á þeirri forsendu að hann er ekki með lögheimili á Sauðárkróki. Byggðaráð Skagafjarðar undrast höfnunina og ætlar að skoða málið frekar.
Þorgrímur Ómar Tavsen sótti um byggðakvóta til Fiskistofu fyrir bát sinn í vor. Báturinn liggur við Sauðárkrókshöfn en Þorgrímur er búsettur á Ytri Húsabakka sem er mitt á milli Varmahlíðar og Sauðárkróks, í póstnúmeri 561 í Varmahlíð.
Í reglugerð um úthlutun byggðakvóta kemur fram að ákveðnum aflaheimildum sé ráðstafað til stuðnings byggðarlögum. Þorgrímur segir höfnunina þess vegna hafa komið mjög á óvart.
Og þá kom höfnun af því að fyrirtækið mitt væri ekki á Sauðárkróki. Þetta er sameiginlegt sveitarfélag. Ég vísaði til útskýringar á því hvað byggðafélag þýðir og það þýðir bara sameiginlegt atvinnusvæði.
Þorgrímur kærði höfnun Fiskistofu til Matvælaráðuneytisins sem staðfesti höfnunina og vísaði í að fyrirtækið er ekki skráð á Sauðárkróki. Í rökstuðningi ráðuneytisins segir að Varmahlíð sé sjálfstætt starfandi byggðalag og engum byggðakvóta úthlutað til þess.
Þetta er allt saman póstnúmerum háð en það stendur hvergi í lögum eða reglum að póstnúmer ráði einhverju í kringum þetta.
Bátur Þorgríms er skráður og gerður út frá Sauðárkróki og þar er aflanum landað.
Hvaða áhrif hefur þetta á þína útgerð? Bara mikla, vegna þess að ég ætlaði nú að reyna að lifa af þessari tryllu minni og þó ég fengi ekki nema bara einhver örfá tonn þá myndi muna það miklu, þá gæti ég veitt fram á haustið og þangað til ég fer á grásleppuna í vor.
Byggðaráð Skagafjarðar undrast höfnun Fiskistofu vegna skilgreiningar á póstnúmersvæðum Skagafjarðar og hyggst vísa málinu áfram til atvinnunefndar sveitarfélagsins.
Fiskistofa hafnaði umsókn skipstjóra um byggðakvóta á þeirri forsendu að hann er ekki með lögheimili á Sauðárkróki þaðan sem bátur hans er gerður út. Byggðaráð undrast niðurstöðuna.